SKRIFTLIG FORESPØRGSEL E-2906/02

af Camilo Nogueira Román (Verts/ALE) til Kommissionen

(16. oktober 2002)

Om: Højhastighedsjernbanen der skal forbinde Galicien med Portugal og med Europas centrum gennem Frankrig

Hvordan står det til med planerne for og byggeriet af den højhastighedsjernbane, som skal forbinde byerne i Galicien indbyrdes og det samlede Galicien med de portugisiske byer Porto og Lissabon og med Europas centrum via den iberiske højslette og Frankrig i den aktuelle fase af programmeringsperioden 2000-2006, hvor størsteparten af dette jernbaneanlæg skulle være afsluttet?

Hvor meget er der fra fællesskabernes side afsat til virkeliggørelse af disse projekter?

Hvilke datoer er berammet for færdiggørelse af de forskellige nye banestrækninger?

Supplerende svarafgivet på Kommissionens vegne af Michel Barnier

(23. april 2003)

I henhold til den aftale, der er indgået mellem det spanske ministerium for offentlige arbejder (Ministerio de Fomento) og regeringen i Galicien (Xunta de Galicia), skal der etableres højhastighedsjernbaner i Galicien på følgende strækninger: Vigo-Ourense, Ourense-Monforte-Lugo, Lugo-A Coruña, Ponferrada-Monforte, Madrid-Ourense (Zamora-A Coruña), Ourense-Santiago (Zamora-A Coruña) og den atlantiske akse (Redondela-A Coruña).

De spanske myndigheder har meddelt Kommissionen, at der i øjeblikket er ved at blive gennemført en undersøgelse af jernbanestrækningen Madrid-Ourense. Hvad angår strækningen Ourense-Santiago er den offentlige høringsfase afsluttet, og erklæringen om indvirkning på miljøet er allerede udarbejdet. Hvad angår den atlantiske akse er erklæringen om indvirkning på miljøet vedrørende strækningen Redondela-A Coruña allerede afsluttet.

For så vidt angår Fællesskabets eventuelle medfinansiering af visse af disse arbejder, har de spanske myndigheder sendt Kommissionen en liste over de projekter, der allerede har modtaget støtte fra EFRU (de samlede udgifter er anslåede og kan variere; støtten fra EFRU er de beløb, som den endelige støttemodtager havde attesteret den 13. marts 2003):

- Oroso-Ordes (strækningen Zamora-A Coruña). Samlede udgifter: 12,5 mio. EUR; støtte fra EFRU: 3,8 mio. EUR.

- Santiago-Berdia (strækningen Zamora-A Coruña). Samlede udgifter: 16,7 mio. EUR; støtte fra EFRU: 4,1 mio. EUR.

- Osebe-Santiago (strækningen Zamora-A Coruña). Samlede udgifter: 38,6 mio. EUR; støtte fra EFRU: 2,75 mio. EUR.

- Banegården i San Cristóbal-A Coruña (strækningen Zamora-A Coruña). Samlede udgifter: 9,2 mio. EUR; støtte fra EFRU: 2,51 mio. EUR.

- Teknisk bistand til undersøgelsen vedrørende tilpasning af strækningen Ferrol-Tuy (den atlantiske akse). Samlede udgifter: 153 258 EUR; støtte fra EFRU: 39 000 EUR.

Alle disse projekter indgår i foranstaltning 6.3 i det integrerede operationelle program for Galicien 2000-2006.

Ud over disse projekter, der allerede har modtaget medfinansiering fra Fællesskabet, har de spanske myndigheder meddelt Kommissionen, at de inden længe agter at forelægge følgende større projekter for Kommissionen til godkendelse (de samlede udgifter er anslåede og kan variere):

- Santiago-Oroso (strækningen Zamora-A Coruña). Samlede udgifter: over 50 mio. EUR.

- Portas-løsningen. Samlede udgifter: 70 mio. EUR.

- Ordes-løsningen. Samlede udgifter: 50 mio. EUR.

- Bregua-løsningen. Samlede udgifter: 57 mio. EUR.